Christine Antorini (S), 2012-11-06:
Jeg vil godt takke for diskussionen her.
Men jeg kunne forstå, at Venstre mente, at det her simpelt hen var et bevidst anslag mod kommunernes arbejde i forhold til sprogvurdering og arbejdet med tosprogede børns sproglige udvikling.
Jeg kunne forstå på Venstres ordfører, at det her ligefrem ville underminere kommunernes arbejde, som der blev sagt.
Derfor tror jeg, det er nyttigt bare lige kort at sige, hvad det her lovforslag går ud på.
Og hvorfor ophæves det?
Det ophæves, fordi der faktisk er kommet en ny regel.
Der er nemlig kommet det, at regler om sprogvurdering og sprogstimulering til børn i dagtilbudsalderen er blevet samlet i en lov i 2010.
Derfor giver det rigtig god mening, at vi lige en gang imellem prøver at kigge igennem, om der pludselig er dobbeltkrav til kommunerne.
Jeg vil også godt takke for både Dansk Folkepartis og Konservatives meget nuancerede ordførertaler.
For selvfølgelig skal man hele tiden være sikker på, at hvis man laver en afbureaukratisering, hvor velment den end måtte være, så ændrer den ikke ved intentionen, nemlig at der er den omhyggelige opfølgning på børn, der har brug for sprogstimulering og har brug for en sprogvurdering.
Der er simpelt hen et krav om en dobbeltplan, og det synes vi i regeringen ikke giver mening, og derfor er vi også glade for den brede tilslutning, der har været til at afskaffe det.
Men jeg vil gerne understrege en gang til, at der ikke bliver ændret ved, at 3-årige børn også fremover ligesom i dag vil skulle have en sprogvurdering og modtage sprogstimulering, hvis de har behov for en sprogunderstøttende indsats.
Jeg tror også, det kunne være nyttigt at sige noget om nogle af de andre ting, som vi i regeringen har sat i værk, for vi mener faktisk, at det er utrolig vigtigt, at der arbejdes med børns sprog allerede i dagtilbuddet, herunder også tosprogede børn, for hvis de får rigtig godt fat i det danske sprog, så er de også meget bedre klædt på både i forhold til deres relationer med legekammerater, og hvad der sker i dagtilbuddet, og de vil også være parate, når de skal starte i skole.
Og noget, vi derudover har fokus på, er det udviklingsprogram for fremtidens dagtilbud, som bl.a. den radikale ordfører nævnte, og hvor jeg i øvrigt var rigtig glad for, at så mange ordførere valgte at deltage i går, da der var et symposium om det udviklingsarbejde, regeringen vil sætte i gang omkring fremtidens dagtilbud.
Der er et af indsatsområderne lige præcis, hvordan man også kan arbejde med børns sproglige udvikling, men netop igennem leg og læring, sådan at vi hele tiden har fokus på det systematiske pædagogiske arbejde med deres sprog.
Vi har jo også i regeringen haft en tosprogstaskforce hen over nogle år, og den har været ude at rådgive både skoler og kommuner i forhold til, hvordan man arbejder med børn med tosproget baggrund på mange forskellige måder.
Det er jo lige fra forældreinddragelse til selvfølgelig deres sproglige udvikling.
Så alt i alt er det her et lille fornuftigt afbureaukratiseringsforslag.
Det svækker på ingen måde den indsats, der skal laves ude i dagtilbud for tosprogede børn i forhold til sprogvurdering.
Så der er rigtig mange gode grunde til at støtte op om det her og så i øvrigt fortsat hele tiden have fokus på at arbejde med, hvordan vi bedst muligt stimulerer børn.
På trods af at de har nogle sproglige barrierer, skal det så tidligt som muligt opfanges bl.a. gennem dygtige pædagogers faglige arbejde med dem.
Men tak for den brede opbakning i øvrigt.